CELEX: 32020D2005
Language: el
Date: 2020-12-04 00:00:00
Title: Εκτελεστική απόφαση (ΕΕ) 2020/2005 του Συμβουλίου της 4ης Δεκεμβρίου 2020 σχετικά με τη χορήγηση προσωρινής στήριξης στην Ιρλανδία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19

8.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 412/33
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/2005 ΤΟΥ ΣΥΜΒΟΥΛΙΟΥ
         της 4ης Δεκεμβρίου 2020
         σχετικά με τη χορήγηση προσωρινής στήριξης στην Ιρλανδία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19 (1), και ιδίως το άρθρο 6 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στις 27 Οκτωβρίου 2020, η Ιρλανδία ζήτησε χρηματοδοτική συνδρομή από την Ένωση, με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της επιδημικής έκρηξης της COVID-19 και να ανταποκριθεί στις κοινωνικοοικονομικές συνέπειες της επιδημικής έκρηξης για τους εργαζομένους και τους αυτοαπασχολουμένους.
                  
               
                     (2)
                  
                  
                     Η επιδημική έκρηξη της COVID-19 και τα έκτακτα μέτρα που εφάρμοσε η Ιρλανδία για να περιορίσει την έξαρση και τον κοινωνικοοικονομικό της αντίκτυπο, καθώς και τις επιπτώσεις της στην υγεία, αναμένεται να έχουν δραματικές επιπτώσεις στα δημόσια οικονομικά. Σύμφωνα με τις φθινοπωρινές προβλέψεις της Επιτροπής του 2020, η Ιρλανδία αναμένεται να έχει έλλειμμα γενικής κυβέρνησης και χρέος 6,8 % και 63,1 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020, ενώ το ΑΕΠ της χώρας προβλέπεται να μειωθεί κατά 2,3 % το 2020.
                  
               
                     (3)
                  
                  
                     Η επιδημική έκρηξη της COVID-19 έχει ακινητοποιήσει σημαντικό μέρος του εργατικού δυναμικού στην Ιρλανδία. Αυτό οδήγησε σε αιφνίδια και σοβαρή αύξηση των δημόσιων δαπανών της Ιρλανδίας σε σχέση με το προσωρινό πρόγραμμα επιδότησης μισθού, όπως αναφέρεται στην αιτιολογική σκέψη (4).
                  
               
                     (4)
                  
                  
                     Ο νόμος του 2020 περί μέτρων έκτακτης ανάγκης υπέρ του δημοσίου συμφέροντος [Emergency Measures in the Public Interest (Covid-19) Act], και ειδικότερα το άρθρο 28 με τίτλο «Covid-19: temporary wage subsidy provisions», στο οποίο γίνεται παραπομπή στο αίτημα που υπέβαλε η Ιρλανδία στις 27 Οκτωβρίου 2020, θέσπισε πρόγραμμα που επιδοτεί μέρος του μισθολογικού κόστους του εργοδότη σε περιπτώσεις στις οποίες η επιχειρηματική δραστηριότητα του εργοδότη έχει πληγεί από τους περιορισμούς που επιβλήθηκαν λόγω της κρίσης της COVID-19. Το πρόγραμμα είναι ανοικτό σε εργοδότες που δεν προβαίνουν σε απολύσεις προσωπικού και αποσκοπεί στη στήριξη της βιωσιμότητας των επιχειρήσεων και στη διατήρηση της σχέσης μεταξύ εργοδότη και εργαζομένου. Το πρόγραμμα εφαρμόστηκε από την 26η Μαρτίου 2020 έως την 31η Αυγούστου 2020. Αρχικά, μέχρι τις 3 Μαΐου 2020, το πρόγραμμα επιδότησης επέστρεφε στους εργοδότες έως 410 EUR την εβδομάδα κατ’ ανώτατο όριο για κάθε εργαζόμενο που πληρούσε τις προϋποθέσεις. Από την 4η Μαΐου 2020, η καταβολή της επιδότησης μετατράπηκε σε σύστημα βασιζόμενο στις προηγούμενες καθαρές εβδομαδιαίες αποδοχές κάθε μισθωτού, με επιστροφή στους εργοδότες ποσοστού μεταξύ 70 % και 85 % των καθαρών αποδοχών του εργαζομένου, με ανώτατο όριο τα 350 EUR ή τα 410 EUR εβδομαδιαίως, ανάλογα με το μισθολογικό επίπεδο.
                  
               
                     (5)
                  
                  
                     Η Ιρλανδία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Ιρλανδία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές δημόσιες δαπάνες αυξήθηκαν κατά 2 473 887 900 EUR από την 1η Φεβρουαρίου 2020, λόγω του αυξημένου ποσού που συνδέεται άμεσα με το προσωρινό πρόγραμμα επιδότησης μισθού. Πρόκειται για αιφνίδια και σοβαρή αύξηση, δεδομένου ότι το νέο μέτρο καλύπτει σημαντικό ποσοστό των επιχειρήσεων και του εργατικού δυναμικού στην Ιρλανδία.
                  
               
                     (6)
                  
                  
                     Η Επιτροπή ζήτησε τη γνώμη της Ιρλανδίας και εξακρίβωσε την αιφνίδια και σοβαρή αύξηση των πραγματικών δημόσιων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, όπως αναφέρεται στο αίτημα της 27ης Οκτωβρίου 2020, σύμφωνα με το άρθρο 6 του κανονισμού (ΕΕ) 2020/672.
                  
               
                     (7)
                  
                  
                     Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Ιρλανδία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η επιδημική έκρηξη της νόσου COVID-19. Η Επιτροπή θα πρέπει να λάβει τις αποφάσεις σχετικά με τη ληκτότητα, το ύψος και την αποδέσμευση των δόσεων και τμηματικών εκταμιεύσεων σε στενή συνεργασία με τις εθνικές αρχές.
                  
               
                     (8)
                  
                  
                     Η παρούσα απόφαση δεν προδικάζει την έκβαση τυχόν διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως βάσει των άρθρων 107 και 108 της Συνθήκης. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της Συνθήκης, τις τυχόν χορηγούμενες κρατικές ενισχύσεις.
                  
               
                     (9)
                  
                  
                     Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Ιρλανδίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ιρλανδία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672.
         
         
            Άρθρο 2
            
               1.   Η Ένωση θέτει στη διάθεση της Ιρλανδίας δάνειο ανώτατου ύψους 2 473 887 900 EUR. Το δάνειο έχει μέγιστη μέση ληκτότητα 15 ετών.
            
            
               2.   Η περίοδος διαθεσιμότητας της χρηματοδοτικής συνδρομής που χορηγείται με την παρούσα απόφαση είναι 18 μήνες, αρχής γενομένης από την πρώτη ημέρα μετά την παραγωγή αποτελεσμάτων της παρούσας απόφασης.
            
            
               3.   Η Επιτροπή θέτει την ενωσιακή χρηματοδοτική ενίσχυση στη διάθεση της Ιρλανδίας σε οκτώ δόσεις κατ’ ανώτατο όριο. Μία δόση δύναται να εκταμιευθεί σε ένα ή περισσότερα τμήματα. Η ληκτότητα των τμηματικών εκταμιεύσεων της πρώτης δόσης δύναται να είναι μεγαλύτερη από τη μέγιστη μέση ληκτότητα που αναφέρεται στην παράγραφο 1. Στις περιπτώσεις αυτές, οι προθεσμίες λήξης των περαιτέρω τμηματικών εκταμιεύσεων καθορίζονται κατά τρόπον ώστε να τηρείται η μέγιστη μέση ληκτότητα που αναφέρεται στην παράγραφο 1, όταν θα έχει ολοκληρωθεί η εκταμίευση όλων των δόσεων.
            
            
               4.   Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672.
            
            
               5.   Η Ιρλανδία καταβάλλει το κόστος της χρηματοδότησης της Ένωσης που αναφέρεται στο άρθρο 4 του κανονισμού (ΕΕ) 2020/672 για κάθε δόση, συν τα τυχόν τέλη, έξοδα και δαπάνες της Ένωσης που προκύπτουν από χρηματοδότηση σχετιζόμενη με το δάνειο που χορηγήθηκε δυνάμει της παραγράφου 1 του παρόντος άρθρου.
            
            
               6.   Η Επιτροπή αποφασίζει για το ύψος και την αποδέσμευση των δόσεων, καθώς και για το ύψος των τμηματικών εκταμιεύσεων.
            
         
         
            Άρθρο 3
            Η Ιρλανδία μπορεί να χρηματοδοτήσει το προσωρινό πρόγραμμα επιδότησης μισθού που επιδοτεί μέρος του μισθολογικού κόστους του εργοδότη σε περιπτώσεις στις οποίες η επιχειρηματική δραστηριότητα του εργοδότη έχει πληγεί από τους περιορισμούς που επιβλήθηκαν λόγω της κρίσης της COVID-19 και στις οποίες διατηρείται η σχέση εργασίας, όπως προβλέπεται στον νόμο του 2020 περί μέτρων έκτακτης ανάγκη υπέρ του δημοσίου συμφέροντος [Emergency Measures in the Public Interest (Covid-19) Act], και ειδικότερα το άρθρο 28 με τίτλο «Covid-19: temporary wage subsidy provisions».
         
         
            Άρθρο 4
            Η παρούσα απόφαση απευθύνεται στην Ιρλανδία.
            Η παρούσα απόφαση παράγει αποτελέσματα από την ημερομηνία της κοινοποίησής της στον αποδέκτη.
         
         
            Άρθρο 5
            Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 4 Δεκεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  ΕΕ L 159 της 20.5.2020, σ. 1.